b'\n_START_ARTICLE_\nSveti Hieronim\n_START_SECTION_\n\xc5\xbdivljenje\n_START_PARAGRAPH_\nRodil se je v mestu (oppidum) Stridon, ki je le\xc5\xbealo na danes neznani lokaciji, nekje v trikotniku Reka\xe2\x80\x93Trst\xe2\x80\x93Postojna. Hieronim je bil ilirskega porekla, njegov o\xc4\x8de je bil Evzebij, bogat posestnik, ki se je ukvarjal prete\xc5\xbeno z \xc5\xbeivinorejo. Ime matere ni znano. Dru\xc5\xbeina je bila kr\xc5\xa1\xc4\x8danska. Hieronim je imel \xc5\xa1e precej mlaj\xc5\xa1ega brata Pavlinijana, ki je kasneje tudi postal pu\xc5\xa1\xc4\x8davnik, in sestro prav tako neznanega imena, ki je postala spokornica. Hieronimov sosed in dobri prijatelj je bil Bonoz, sin uglednih in premo\xc5\xbenih star\xc5\xa1ev, s katerim sta pre\xc5\xbeivela ve\xc4\x8dino mladostnih let._NEWLINE_Doma je bil skupaj z Bonozon dele\xc5\xbeen prvega izobra\xc5\xbeevanja, nato pa so ga star\xc5\xa1i dokaj zarana poslali na \xc5\xa1tudij v Milan in Rim, kjer je spoznaval latinske in gr\xc5\xa1ke klasike. V Trieru je stopil med menihe. Bivanje v Ogleju leta 370 mu je omogo\xc4\x8dilo stike s katoli\xc5\xa1ko skupino v Emoni. Kmalu je od\xc5\xa1el na obisk svetih krajev, vendar je na poti zbolel, se izpopolnjeval v Antiohiji, in se za nekaj let umaknil v pu\xc5\xa1\xc4\x8davo. Leta 379 so ga posvetili v duhovnika. Obse\xc5\xbeno jezikovno znanje in poznavanje \xc5\xa1tevilnih bogoslovnih dokumentov, ki jih je lahko \xc5\xa1tudiral v izvirniku, mu je \xc5\xbee za \xc5\xbeivljenja prineslo posebno veljavo in \xc4\x8dast enega najbolj izobra\xc5\xbeenih mo\xc5\xbe zahodnega sveta. Pape\xc5\xbe Damaz I. ga je povabil v Rim za tajnika in svetovalca ter mu nalo\xc5\xbeil zahtevno nalogo \xe2\x80\x93 revizijo obstoje\xc4\x8dega prevoda evangelijev. To je za\xc4\x8detek njegovega monumentalnega dela, prevoda Svetega pisma v latin\xc5\xa1\xc4\x8dino, ki ga imenujemo Vulgata (ljudska). To sicer ni bil prvi tovrstni prevod, pred tem so obstajali \xc5\xbee drugi, ki jih skupno poimenujemo Vetus Latina, vendar jih je s svojo kakovostjo postopno povsem zasen\xc4\x8dil. Nastal pa je po hebrejskih, aramejskih in gr\xc5\xa1kih izvirnikih. Cerkev ga je razglasila za standard in ga vsesplo\xc5\xa1no uporabljala vse do drugega vatikanskega koncila, torej ve\xc4\x8d kot 1500 let._NEWLINE_Leta 384 je od\xc5\xa1el v Betlehem, kraj Jezusovega rojstva, kjer je ostal do svoje smrti. Tam se je ukvarjal s \xc5\xa1tudijem, prevajanjem, molitvijo, obiskoval je bolnike, ter ustanovil tudi samostan. Umrl je iz\xc4\x8drpan in onemogel.\n_START_SECTION_\n\xc4\x8ce\xc5\xa1\xc4\x8denje\n_START_PARAGRAPH_\nNjegove posmrtne ostanke so v 13. stoletju zaradi tur\xc5\xa1ke nevarnosti prepeljali v Rim in jih pokopali v Baziliki Marije Sne\xc5\xbene, Rim, kjer se nahajajo \xc5\xa1e danes._NEWLINE_Je zavetnik teologov, u\xc4\x8denjakov, u\xc4\x8diteljev, \xc5\xa1tudentov, prevajalcev, znanstvenih ustanov, asketov, Dalmacije in mesta Lyon. Je tudi pripro\xc5\xa1njik proti o\xc4\x8desnim boleznim._NEWLINE_Skozi stoletja je bil \xc4\x8de\xc5\xa1\xc4\x8den posebno na Hrva\xc5\xa1kem in Sloveniji, saj je bilo od nekdaj splo\xc5\xa1no znano, da je izhajal iz kra\xc5\xa1ko-istrskih krajev. Predvsem hrva\xc5\xa1ki strokovnjaki so opravili zajetno \xc5\xa1tevilo \xc5\xa1tudij tako o njem kakor tudi o samem rojstnem kraju. V Sloveniji se po njem imenuje kraj Jeronim (do leta 1955 Sv. Jeronim), obstaja tudi priimek Jeron\xc4\x8di\xc4\x8d, na Vipavskem in Piv\xc5\xa1kem pa je znano dru\xc5\xbeinsko ime Jerumen in Jerolima.'